ՀԱՍՏԱՏՎԱԾ Է

Եվրասիական տնտեսական հանձնաժողովի խորհրդի
2016 թվականի ի
թիվ որոշմամբ

**ՀԻՄՆԱԴՐՈՒՅԹ**

Եվրասիական տնտեսական միության շրջանակներում արդյունաբերական արտադրանքի շուկայի դիտանցում անցկացնելու մասին

I. Ընդհանուր դրույթներ

1. Սույն հիմնադրույթով սահմանվում է Եվրասիական տնտեսական միության շրջանակներում վերամշակող արդյունաբերության արտադրանքի շուկայի դիտանցում (այսուհետ համապատասխանաբար՝ Միություն, արտադրանք, շուկա, դիտանցում) անցկացնելու կարգը:

2. Դիտանցումն անցկացվում է Եվրասիական միջկառավարական խորհրդի 2015 թվականի սեպտեմբերի 8-ի թիվ 9 որոշմամբ հաստատված՝ Եվրասիական տնտեսական միության շրջանակներում արդյունաբերական համագործակցության հիմնական ուղղությունների (այսուհետ՝ Հիմնական ուղղություններ) 4.5.1-րդ կետին համապատասխան:

3. Դիտանցումն անցկացվում է Եվրասիական տնտեսական հանձնաժողովի կողմից՝ Միության անդամ պետությունների հետ համատեղ (այսուհետ համապատասխանաբար՝ Հանձնաժողով, անդամ պետություններ) յուրաքանչյուր տարի։

4. Հանձնաժողովը և անդամ պետությունները դիտանցում անցկացնելու նպատակով կարող են ներգրավել մասնագիտացված և (կամ) գիտահետազոտական կազմակերպություններ:

5. Հանձնաժողովն անդամ պետությունների հետ համաձայնեցմամբ նախապատրաստում է դիտանցման արդյունքների մասին զեկույցը, որը պարունակում է առաջարկներ՝ Հիմնական ուղղությունների իրագործման շրջանակներում անդամ պետությունների կողմից շուկայի ներուժն օգտագործելու վերաբերյալ (այսուհետ` զեկույց):

II. Դիտանցման նպատակները և խնդիրները

6. Դիտանցման նպատակներն են շուկայում ընթացիկ իրավիճակը որոշելը, դրա զարգացման տարբերակային կանխատեսական հաշվարկներ անցկացնելը և Հիմնական ուղղությունների իրագործման շրջանակներում անդամ պետությունների կողմից շուկայի ներուժն օգտագործելու վերաբերյալ առաջարկներ նախապատրաստելը:

7. Դիտանցման խնդիրներն են`

ա) շուկայի հիմնական քանակական պարամետրերը որոշելը և գնահատելը, ինչպես նաև տնտեսական իրավիճակի տարատեսակ զարգացումների դեպքում դրանց դինամիկայի հեռանկարները գնահատելը.

բ) շուկայի գործունեության շրջանակներում և երրորդ երկրների հետ արտաքին առևտրի շրջանակներում արտադրանքի կոոպերացիոն մատակարարումների վերլուծություն անցկացնելը.

գ) անդամ պետությունների կողմից Հիմնական ուղղությունների իրագործման շրջանակներում շուկայի ներուժն օգտագործելու վերաբերյալ առաջարկներ մշակելը՝ հաշվի առնելով անդամ պետությունների կազմակերպությունների արտադրական և մրցակցային հնարավորությունները:

III. Զեկույցի կառուցվածքը

8. Զեկույցը ներառում է հետևյալ բաժինները՝

ա) շուկայի հիմնական քանակական պարամետրերի վերլուծություն.

բ) շուկայի գործունեության շրջանակներում և երրորդ երկրների հետ արտաքին առևտրի շրջանակներում արտադրանքի կոոպերացիոն մատակարարումների վերլուծություն.

գ) Հիմնական ուղղությունների իրագործման շրջանակներում անդամ պետությունների կողմից շուկայի ներուժն օգտագործելու վերաբերյալ առաջարկներ:

9. Սույն հիմնադրույթի 8-րդ կետի «ա» ենթակետով նախատեսված զեկույցի բաժինը պարունակում է շուկայի հիմնական քանակական պարամետրերի վերլուծությունը հաշվետու տարվա կտրվածքով, ինչպես նաև տնտեսական իրավիճակի տարատեսակ զարգացումների դեպքում դրանց փոփոխության կանխատեսական հաշվարկներ:

Շուկայի վերլուծությունն անցկացվում է՝ օգտագործելով շուկայի քանակական պարամետրերն անմիջականորեն բնութագրող ցուցանիշները, այդ թվում՝ շուկայի ծավալն ընդհանուր առմամբ, դրա կառուցվածքն ըստ արտադրանքի տեսակների, ըստ մատակարարումների ուղղությունների (ներառյալ՝ անդամ պետությունների կազմակերպությունների՝ իրենց պետությունների ազգային շուկա արտադրանքի մատակարարումները, արտադրանքի փոխադարձ մատակարարումներն անդամ պետությունների շուկաներ և ներմուծումը երրորդ երկրներից):

Շուկայի քանակական պարամետրերը հաշվարկվում են արտադրանքի արտադրման և իրացման, արտադրանքի արտաքին և փոխադարձ առևտրի մասին վիճակագրական տեղեկատվության հիման վրա:

Շուկայի հիմնական պարամետրերի վերլուծությունը նախատեսում է քանակական ցուցանիշների վերլուծության հիման վրա շուկայի որակական վիճակի մասին եզրակացություններ, դրա փոփոխության հիմնական միտումների և այդ փոփոխություններն առաջացնող գործոնների, ներառյալ՝ արդյունաբերության ոլորտում անդամ պետությունների կողմից նորմատիվ ակտերի ընդունման ազդեցության բացահայտում:

10. Սույն հիմնադրույթի 8-րդ կետի «բ» ենթակետով նախատեսված զեկույցի բաժինը պարունակում է այն արտադրանքի փոխադարձ առևտրի ծավալի, դինամիկայի և կառուցվածքի վերլուծությունը, որն իր նշանակությամբ դասվում է միջանկյալ արտադրանքի շարքին:

«Միջանկյալ արտադրանք» ասելով հասկանում ենք այնպիսի արտադրանք, որը նախատեսված է ապրանքների արտադրության և ծառայությունների մատուցման ընթացքում օգտագործելու համար ու որի արժեքն ամբողջությամբ ներառվում է մեկ արտադրական ցիկլի ընթացքում պատրաստի արտադրանքի արժեքի մեջ:

Արտադրական կոոպերացիայում անդամ պետությունների ներգրավվածության աստիճանը, դրա մակարդակը և միտումները որոշելու համար գնահատվում է երրորդ երկրների հետ արտաքին առևտրի շրջանակներում արտադրանքի արդյունաբերական արտադրության, ներմուծման և արտահանման ցուցանիշների հետ անդամ պետությունների միջանկյալ արտադրանքի փոխադարձ առևտրի ծավալների հարաբերակցությունը:

11. Սույն հիմնադրույթի 8-րդ կետի «գ» ենթակետով նախատեսված զեկույցի բաժնով սահմանվում են արտադրական կոոպերացիայի զարգացման պոտենցիալ հնարավորությունները, շուկայում անդամ պետությունների կազմակերպությունների գործունեության խնդրահարույց հարցերը, ներկայացվում են առաջարկներ՝ դրանք հաղթահարելու և Հիմնական ուղղությունների իրագործման շրջանակներում շուկայի ներուժն օգտագործելու վերաբերյալ:

IV. Դիտանցում անցկացնելու կարգը

12. Դիտանցումն անցկացվում է Հանձնաժողովի կողմից՝ Հանձնաժողովի, անդամ պետությունների պետական իշխանության մարմինների (լիազորված մարմինների), միջազգային կազմակերպությունների վիճակագրական և այլ տեղեկատվության ու այլ բաց աղբյուրներից տեղեկությունների հիման վրա։

13. Դիտանցում անցկացնելիս օգտագործվում են նաև հաշվարկային ցուցանիշները՝ շուկայի ծավալը և կառուցվածքը բնութագրող պաշտոնական վիճակագրական տվյալների հիման վրա:

14. Դիտանցում անցկացնելու համար անհրաժեշտ վիճակագրական տվյալների հասանելիության բացակայության դեպքում Հանձնաժողովն անդամ պետությունների պետական իշխանության մարմիններ (լիազորված մարմիններ) է ուղարկում այդպիսի տեղեկատվություն (բացառությամբ պետական գաղտնիք և առևտրային գաղտնիք համարվող տեղեկատվության) տրամադրելու մասին հարցում:

15. Անդամ պետությունների պետական իշխանության մարմինները (լիազորված մարմինները) ապահովում են պահանջվող տեղեկատվության ներկայացումը Հանձնաժողով կամ տեղեկացնում են Հանձնաժողովին այդ տեղեկատվությունը ներկայացնելու անհնարինության մասին:

16. Զեկույցի նախագծի նախապատրաստումն իրականացվում է Հանձնաժողովի կողմից յուրաքանչյուր տարի մինչև հոկտեմբերի 1-ը:

17. Զեկույցի նախագիծն ուղարկվում է անդամ պետություններ՝ համաձայնեցման համար:

18. Զեկույցի նախագիծը համաձայնեցնելիս անդամ պետությունները կարող են Հանձնաժողով ուղարկել Հիմնական ուղղությունների իրագործման շրջանակներում շուկայի ներուժն օգտագործելու վերաբերյալ առաջարկներ:

19. Զեկույցի նախագիծն անդամ պետությունների կողմից համաձայնեցնելուց հետո ներկայացվում է Արդյունաբերության հարցերով խորհրդատվական կոմիտեի քննարկմանը:

20. Անդամ պետությունների կողմից համաձայնեցված և Արդյունաբերության հարցերով խորհրդատվական կոմիտեի կողմից հավանության արժանացած զեկույցի նախագիծը քննարկվում է Հանձնաժողովի կոլեգիայի կողմից:

V. Եզրափակիչ դրույթներ

21. Զեկույցը Հանձնաժողովի կոլեգիայի կողմից քննարկման արդյունքներով ներկայացվում է Հանձնաժողովի կողմից անդամ պետությունների կառավարություններ և կարող է հաշվի առնվել այդ պետությունների կողմից արդյունաբերական համագործակցության առանձին ուղղություններով աշխատանքների ակտիվացման միջոցներ ձեռնարկելու, անդամ պետությունների օրենսդրությունը և Միության իրավունքը կատարելագործելու ժամանակ:

22. Քննարկման արդյունքներով զեկույցի հակիրճ տարբերակը տեղադրվում է Միության պաշտոնական կայքում:

\_\_\_\_\_\_\_\_\_\_\_\_\_\_\_